1988: Den omtalte grund på Halevejen 18 i Ristinge, bliver udstykket som parcelhusgrund ved, at de tilhørende marker sælges fra af en tidligere ejer.

Juli 2006: Gert og Marianne Johansson køber ejendommen.

August 2007: På baggrund af en stribe luftfotos fra årene 1995-2006, vurderer Naturstyrelsen - dengang Miljøcenter Odense - at en del af grunden skal klassificeres som landbrugsjord, og to plantede frugttræer i nærheden af østskellet skal fjernes, da ejendommen ligger indenfor strandbeskyttelseslinjen.

September 2008: Ægteparret klager til Natur- og Miljøklagenævnet, men her bliver de afvist, da nævnet ikke mener, at parret har nok beviser.

6. januar 2010: Parret går videre med sagen i Svendborg Byret og ud fra de samme luftfotos og med henvisning til at der er ydet hektarstøtte, taber ægteparret sagen.

8. december 2011: NaturErhvervsstyrelsen og Landbrugsrådgivning Fyn bekræfter overfor ægteparret, at der ikke siden 1988 har været søgt eller givet landbrugs-hektarstøtte til ejendommen. Det mener Gert Johansson taler yderligere for, at jordstykket er haveareal og ikke landbrugsareal.

December 2012 - september 2013: Landmanden, der er forpagter af ægteparrets nabos landbrugsjord gennem de seneste 20 år, bekræfter, at der i al den tid ikke har været dyrket landbrug på ægteparrets grund. Han skriver under på, at der på hele arealet har været beplantning af frugttræer og buske.

Parret skaffer underskrevne erklæringer fra yderligere fem vidner. To naboer, samt tre havefirmaer, der tidligere har arbejdet på grunden, bakker nu op om ægteparrets sag.

Det lykkes for ægteparret at opspore den tidligere ejer af grunden. Han bekræfter, at han i hele sin ejertid, fra 1988 til 2006, alene har brugt arealet som have med træer, buske, køkkenhave og græs.

Februar 2014: Natur- og Miljøklagenævnet vil ikke tage sagen op igen, da det ikke mener, der er kommet væsentlige nye oplysninger i sagen.

Marts 2014: Sagen kommer i samrådshøring med miljøminister Kirsten Brosbøl (S.) Hun vælger at sætte en undersøgelse i gang på området. Kort tid efter melder den daværende regering dog ud, at de ikke vil kigge mere principielt på principperne bag forvaltningen i den type sager.

Oktober 2015: Regeringen lancerer et nyt udspil ”Vækst og udvikling i hele Danmark”, som skal bløde op for den restriktive strandbeskyttelseslinje på 300 meter fra landets kyster, så det bliver tilladt at etablere ”småting” i egne haver.

9. juni 2016: Regeringen, Socialdemokraterne, Dansk Folkeparti og Konservative præsenterer en ny planlov. Den åbner op for blandt andet at kunne plante træer inden for strandbeskyttelseslinjen, og derudover åbner den også op for, at det skal være lettere at bygge store ting inden for kystnærhedszonen og i det åbne land.

11. juni 2016: Gert Johansson planter to æbletræer.